
1. En ole robotti


Tuohon otsikossa olevaan toteamukseen on otettava toisinaan kantaa, kun käyttää internetin palveluja. Se varmistaa, että käyttäjä on ajatteleva ihminen eikä roskamainoksia syöttävä robottitietokone.


Ihminen ei halua olla tahdoton robotti, vaan haluaa ajatella itsenäisesti. Vapaa tahto on arvokas asia, paitsi silloin, kun sitä käytetään väärin. Kun valintoja tehdään itsekkyyden ja vihan pohjalta, syyttömät kärsivät ja maailma näyttää hyvin epäoikeudenmukaiselta. Silloin voi tulla mieleen, miksi

Jumala ei tehnyt ihmisistä kuuliaisia robotteja. Helposti tulee syytettyä Jumalaa siitä, että Hän sallii vihanpidon ja sodat. Kyse on kuitenkin ihmisten omista valinnoista.


Jumala otti todella ison riskin, kun antoi ihmiselle vapaan tahdon. Se näyttää vievän ihmiskuntaa tuhoa kohti. Kuitenkin, tuskin kukaan haluaa alistua ohjelmoidun robotin tasolle tekemään kaiken vain oikein. Väärät valinnat ovat meidän oikeutemme, josta haluamme pitää kiinni viimeiseen asti.

Kun Jumala loi ihmisen, Hän kehoitti: ”täyttäkää maa ja ottakaa se valtaanne.” (1.Moos 1:28) Jumala on siis uskonut meidän hallintaamme tämän maapallon. Jokainen voi omalla kohdallaan ottaa vastuun siitä, miten käyttää Jumalan antamaa vapaata tahtoa. Kun itse saa turvata siihen armoon, jonka Jeesus hankki uhraamalla itsensä, ymmärtää paremmin armahtaa ja arvostaa lähimmäisiään; jopa ihan vapaasta tahdostaan.










2. Yksi turha elämä


Kun Brasiliassa katupartio surmaa katulapsen, on ehkä ajatuksena se, että jällen yksi lapsi syntyi ja eli turhaan. Tämä voi tuntua kaukaiselta meille suomalaisille. Kuitenkin monet täälläkin kokevat, että oman elämän tarkoitus ja sisältö on hukassa. Täällä sitä yritetään hetkisen nauttia elämästä ja sitten se on ohi. Monet särkyneet unelmat ja tavoitteet lisäävät turhan elämän tunnetta. Jumala on kuitenkin varannut meille jotain parempaa.

Käydessäni katsomassa omaa isääni, kun hän kärsi syövän kourissa muutamaa päivää ennen poismenoaan, hän totesi: ”Tämä on sitä Jumalan korkeakoulua”. Hän ymmärsi jotain siitä, mitä Jumala ilmoittaa Raamatussa: ”Minä annan teille tulevaisuuden ja toivon” (Jer. 29:11). Korkeakoulu ja opiskelu ei ole se lopullinen elämän sisältö, vaan se on valmistautumista tulevaan elämään. Näin isänikin ymmärsi ja oli valmiina siihen, mitä hänelle oli varattuna iankaikkisuudessa.


Raamatussa kerrotaan, kuinka kaksi rikollista oli tuomittu kuolemaan ristiinnaulitsemalla, samalla kertaa, kun Jeesus ristiinnaulittiin. Heidän elämänsä näytti päättyvän ilman toivoa, turhaan elettynä. Kuitenkin toinen heistä luotti kaikesta huolimatta, että Jumala antaa tulevaisuuden ja toivon. Tämä rikollinen pyysi: ”Jeesus, muista minua, kun tulet valtakuntaasi” (Luuk. 23:42). Hän sai nähdä sen tulevaisuuden, mikä Jeesukseen luottaville on luvattu.


Tulevaisuus ja toivo ei koske ainoastaan iankaikkista elämää, vaan myös tämänhetkistä tilannetta. Juuri nyt uusi toivo ja elämän sisältö voi olla todellisuutta elämässäsi. Jeesus sanoo: ”Minä olen tullut antamaan elämän, yltäkylläisen elämän.” (Joh. 10:10).


Kaiken tämän turhalta tuntuvan elämän keskellä saat omistaa todellisen toivon ja elämän tarkoituksen. Se antaa kestävyyttä ja voimia selvitä elämäsi haasteista ja antaa myös sisäisen turvallisuuden ja rauhan.










3. Liian myöhään


Eräs nuori mies oli rakastunut tyttöön ja kosi tätä. Rakkaus oli molemminpuolista, mutta tytöllä oli omat kuvitelmansa avioliitosta: Se oli sääntöjä ja velvollisuuksia. Ei voinut tehdä vapaasti mitä halusi. Tyttö ei halunnut menettää vapauttaan, mutta ei halunnut täysin kieltäytyäkään. Hän ehdotti, että kun ensin elän tämän elämän vapaana, niin tule sitten kosimaan sairasvuoteella, kun elämässä ei ole enää muuta odotettavissa. Silloin vastaan myöntävästi. Olisiko niin, että myöntävä vastaus oli suunniteltu annettavaksi liian myöhään.

Tämä kuviteltu tarina on valitettavasti totta monen kohdalla, kun on kyse suhteesta Jumalaan. Hengellisiä asioita kartetaan, kun kuvitellaan elämän olevan sitten pelkkiä sääntöjä, kieltoja ja täydellisyyteen pyrkimistä. Usein ajatellaan, että usko on eräänlainen aate, jossa on hengellisiä ja moraalisia tavoitteita; yksi aate muiden joukossa. Koska kuitenkin haluaa päästä kerran perille Taivaaseen, niin monet suunnittelevat mielessään: sitten kun elämä on takana, tulen uskoon ja yritän viimeiset hetket elämästäni elää uskovana. Voi käydä niin, että ratkaisua siirretään liian myöhäiseen hetkeen.


Mitähän se uskovana oleminen sitten oikeastaan on? Raamatussa Jeesus antaa ymmärtää, että usko on ennen kaikkea ystävyyssuhde (Joh. 15:15). Tämä ystävyys muuttaa meitä samoin kuin ystävien välinen rakkaus muuttaa asioiden tärkeysjärjestystä ja arvoja. Tätä painottaa Raamatussa Jeesuksen kehoitus: ”Niin kuin minä olen rakastanut teitä, rakastakaa tekin toinen toistanne.” (Joh. 13:34).


Lisäksi Jeesus on luvannut olla meidän kanssamme ikuisesti (Matt. 28:20). Myös vaikeina aikoina Herra on luvannut kukea rinnallamme, kuten Daavid runoilee (Ps. 23). Vaikka Daavidin elämä kulki välillä läpi pimeiden laaksojen, hän koki, että Herra kulkee hänen kanssaan. Meidänkään ei tarvitse kokea epätoivoa ja yksinäisyyttä tai pelätä vääriä valintoja, kun pyydämme Jeesusta kulkemaan rinnallamme ja opastamaan elämässä eteenpäin.


Jeesus lupaa seuraajilleen myös yltäkylläisen elämän (Joh. 10:10). Se ei tarkoita helppoa elämää, vaan haasteita, taisteluja ja voittoja. Tätä samaa näkyy nuoret erityisesti etsivän nettipelaamisesta tai innostunut yleisö urheilukilpailuista. Jumala on luonut ihmisen ja Hän tietää, mikä todella antaa elämälle sisältöä. Emme elä turhaan, vaan voimme toimia niin, että siitä on iankaikkista merkitystä ja kerran varma voitto odottamassa.

